[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 13.12.2010

COM(2010) 731 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ ΚΑΙ ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ

Έκθεση δραστηριότητας 2006 – 2008 του δικτύου EURES που υποβάλλεται από την Επιτροπή σύμφωνα με το άρθρο 19 παράγραφος 3 του κανονισμού (ΕΟΚ) αριθ. 1612/68«Προς μια ενιαία ευρωπαϊκή αγορά εργασίας: η συμβολή του EURES»

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ ΚΑΙ ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ

Έκθεση δραστηριότητας 2006 – 2008 του δικτύου EURES που υποβάλλεται από την Επιτροπή σύμφωνα με το άρθρο 19 παράγραφος 3 του κανονισμού (ΕΟΚ) αριθ. 1612/68«Προς μια ενιαία ευρωπαϊκή αγορά εργασίας: η συμβολή του EURES»(Κείμενο που παρουσιάζει ενδιαφέρον για τον ΕΟΧ)

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Οι στρατηγικοί στόχοι του EURES 3

2.1. Αποτέλεσμα των δραστηριοτήτων του EURES 4

2.2. Αντίκτυπος των δραστηριοτήτων του EURES 5

3. Οι μηχανισμοί παροχής υπηρεσιών του EURES 5

3.1. Το EURES υποστηρίζει ένα θεμελιώδες δικαίωμα με ανεπαρκείς χρηματοοικονομικούς πόρους 6

3.2. Το EURES στηρίζεται σ’ ένα ισχυρό ανθρώπινο δίκτυο 6

3.3. Η κατάρτιση του προσωπικού EURES είναι ζωτικής σημασίας για τον επαγγελματικό χαρακτήρα του δικτύου 6

3.4. Με στόχο την ενσωμάτωση του EURES στις ΔΥΑ 6

3.5. Διασυνοριακές συμπράξεις EURES 6

4. Παροχή υπηρεσιών EURES 10

4.1. Το EURES ως μηχανισμός για την αντιστοίχιση της προσφοράς και της ζήτησης εργασίας 10

5. Προκλήσεις για το μέλλον και προοπτικές 12

1. Εισαγωγή

Οι ευρωπαϊκές υπηρεσίες απασχόλησης (European Employment Services – EURES) αποτελούν ένα εδραιωμένο ευρωπαϊκό δίκτυο που σκοπό έχει να προάγει την κινητικότητα των εργαζομένων. Στο δίκτυο αυτό συμμετέχουν η Ευρωπαϊκή Επιτροπή και οι δημόσιες υπηρεσίες απασχόλησης (ΔΥΑ) των κρατών μελών του Ευρωπαϊκού Οικονομικού Χώρου[1] και της Ελβετίας, καθώς και οι οργανώσεις των κοινωνικών εταίρων τους. Οι υπηρεσίες του προσφέρονται σε όλους τους πολίτες των χωρών που καλύπτονται από το δίκτυο επί 15 περίπου χρόνια. Κατά τη διάρκεια των χρόνων αυτών το EURES έχει διευκολύνει τη γεωγραφική κινητικότητα του εργατικού δυναμικού αντιμετωπίζοντας το πρόβλημα του διασκορπισμού των πληροφοριών που αφορούν τη διαθεσιμότητα των θέσεων εργασίας, της προσφοράς εργασίας, των συνθηκών διαβίωσης και εργασίας, καθώς και των ευκαιριών εκπαίδευσης και κατάρτισης.

Η ελεύθερη κυκλοφορία των ατόμων θεωρείται πολλές φορές η σημαντικότερη – αλλά λιγότερο αξιοποιημένη – από τις τέσσερις θεμελιώδεις ελευθερίες που εγγυάται η νομοθεσία της ΕΕ από το 1957. Η στρατηγική της Λισαβόνας και η ευρωπαϊκή στρατηγική για την απασχόληση (ΕΣΑ) που έθεσαν το ζήτημα της απασχόλησης ως ζήτημα κοινού ενδιαφέροντος, ζητούν την εξάλειψη των εμποδίων που αντιμετωπίζει η κινητικότητα και την αύξηση της κινητικότητας του εργατικού δυναμικού στο εσωτερικό της ΕΕ. Οι κοινές αρχές της ΕΕ για την ευελιξία με ασφάλεια παρέχουν ένα γενικό πλαίσιο για τις υπάρχουσες και τις μελλοντικές στρατηγικές για την απασχόληση και την κινητικότητα αποδίδοντας ιδιαίτερη έμφαση στην ομαλή μεταπήδηση από μια θέση εργασίας σε άλλη. Στην ανακοίνωση «νέες δεξιότητες για νέες θέσεις εργασίας»[2] αναφέρεται ότι η προώθηση της κινητικότητας και η καλύτερη αντιστοίχιση μεταξύ των δεξιοτήτων των πολιτών και των ευκαιριών απασχόλησης μπορούν να επιτευχθούν με την άρση των εμποδίων που παρακωλύουν την ελεύθερη κυκλοφορία των εργαζομένων στην ΕΕ, καθώς και με τη διαφανέστερη πληροφόρηση για τις τάσεις της αγοράς εργασίας και τις ανάγκες σε δεξιότητες. Η ανακοίνωση σχετικά με την αντιμετώπιση των ελλείψεων εργατικού δυναμικού μέσω της μετανάστευσης στα κράτη μέλη της ΕΕ, την οποία θα υποβάλει η Επιτροπή το 2011, εξετάζει κατά πόσον η μετανάστευση που προέρχεται εκτός της ΕΕ μπορεί να αποτελέσει εν μέρει την απάντηση για τις ελλείψεις εργατικού δυναμικού σε ορισμένους τομείς και τις προκλήσεις που αντιμετωπίζει η αγορά εργασίας λόγω των δημογραφικών τάσεων.

Στην παρούσα έκθεση αξιολογείται η επίδοση του δικτύου EURES κατά την περίοδο 2006-2008 με βάση τα πορίσματα της εξωτερικής έκθεσης αξιολόγησης του δικτύου EURES που πραγματοποιήθηκε το 2009. Η έκθεση διαρθρώνεται σε τέσσερα κύρια μέρη: το τμήμα 2 εξετάζει τους στρατηγικούς στόχους του δικτύου EURES, το τμήμα 3 τους μηχανισμούς παροχής των υπηρεσιών EURES, το τμήμα 4 την παροχή υπηρεσιών δικτύου και, τέλος, το τμήμα 5 εξετάζει τις προκλήσεις του μέλλοντος.

2. Οι στρατηγικοι στοχοι του EURES

Κατά την περίοδο 2006-2008 οι στρατηγικοί στόχοι του EURES ήταν η προώθηση της κινητικότητας των εργαζομένων και η μείωση των εμποδίων που παρακωλύουν την κινητικότητά τους συμβάλλοντας στην ανάπτυξη μιας ευρωπαϊκής αγοράς εργασίας ανοικτής και προσβάσιμης σε όλους, εξασφαλίζοντας τη διακρατική, διαπεριφερειακή και διασυνοριακή ανταλλαγή των προσφερόμενων θέσεων εργασίας και των αιτήσεων για θέσεις εργασίας, καθώς και τη διαφάνεια στην ανταλλαγή των πληροφοριών. Στο τμήμα που ακολουθεί διερευνώνται τα αποτελέσματα και ο αντίκτυπος των δραστηριοτήτων του δικτύου EURES με βάση το εάν υπήρξε διαφορά για τους δικαιούχους.

2.1. Αποτέλεσμα των δραστηριοτήτων του EURES

Το EURES συμβάλλει στην ανάπτυξη μιας ευρωπαϊκής αγοράς εργασίας η οποία να είναι ανοικτή και προσβάσιμη σε όλους. Αυτό εξασφαλίζεται με την παροχή πληροφοριών για την αγορά εργασίας, την παροχή πληροφοριών για τις συνθήκες διαβίωσης και εργασίας και την υπηρεσία αντιστοίχισης των θέσεων εργασίας μέσω του δικτύου συμβούλων του EURES και της δικτυακής πύλης EURES για την επαγγελματική κινητικότητα.

Η υπηρεσία που προσφέρει το δίκτυο αντικατοπτρίζει τις ανάγκες των πελατών, είτε υπάρχει μεσολάβηση είτε όχι. Η μεσολάβηση παρέχεται από το δίκτυο συμβούλων το οποίο προσφέρει πληροφορίες στους εργοδότες, τα άτομα που αναζητούν εργασία και τα άτομα που αλλάζουν θέση εργασίας και διευκολύνει την αντίστοιχιση των θέσεων εργασίας. Το δίκτυο συμβούλων διαρθρώνεται σε δύο επίπεδα: τους ειδικούς επαγγελματίες, οι οποίοι παρέχουν πληροφορίες και λειτουργούν ως μεσίτες θέσεων εργασίας σε όλη την Ευρώπη, και τους βοηθούς EURES οι οποίοι βοηθούν τους επαγγελματίες και διαδραματίζουν πολύ σημαντικό ρόλο στην παροχή των υπηρεσιών. Η υπηρεσία που δεν απαιτεί μεσολάβηση παρέχεται μέσω της δικτυακής πύλης EURES.

Οι πελάτες έχουν πρόσβαση στις πληροφορίες που βρίσκονται στην πύλη και τις χρησιμοποιούν λαμβάνοντας οι ίδιοι τις αποφάσεις τους. Όσοι αναζητούν εργασία ή επιθυμούν να αλλάξουν θέση εργασίας και είχαν έρθει σε επαφή με κάποιον σύμβουλο EURES κατά την αναζήτηση μιας θέσης έχουν περισσότερες πιθανότητες να λάβουν μια προσφορά εργασίας σε σχέση με εκείνους που απλώς χρησιμοποίησαν τη δικτυακή πύλη για την επαγγελματική κινητικότητα. Επομένως, το δίκτυο συμβούλων του EURES προσθέτει αξία στις υπηρεσίες που παρέχονται από την πύλη.

Η ανταλλαγή των κενών θέσεων εργασίας σε όλη την Ευρώπη διευκολύνεται από την υπηρεσία που παρέχεται από την πύλη και μέσω του δικτύου συμβούλων. Από τα στοιχεία προκύπτει ότι οι εργοδότες προσλαμβάνουν μέσω του EURES και τα άτομα έχουν πρόσβαση σε θέσεις εργασίας μέσω του EURES. Περίπου το 20% των ατόμων που αναζητούν εργασία και των ατόμων που επιθυμούν να αλλάξουν θέση εργασίας έχουν λάβει προσφορά εργασίας μέσω του EURES και λίγο λιγότεροι από τους μισούς από αυτούς έχουν λάβει προσφορά εργασίας που αντιστοιχεί στο επίπεδο των δεξιοτήτων τους[3].

Σε πολλές χώρες, το EURES συμβάλλει στην επίτευξη των στόχων των ΔΥΑ βοηθώντας στη μείωση της ανεργίας και στην προώθηση της κινητικότητας των εργαζομένων. Επιπλέον, έχουν καταβληθεί προσπάθειες για την ενσωμάτωσή του στο κύριο σύστημα των ΔΥΑ. Ωστόσο, η ενσωμάτωση του EURES δεν είναι μια αυτοτελής εργασία· πρέπει να αντιμετωπιστεί σαν μια συνεχής διαδικασία. Η ενσωμάτωση του EURES στις ΔΥΑ θα μπορούσε να βελτιωθεί. Στο τμήμα που ακολουθεί περιγράφεται ο τρόπος με τον οποίο το EURES προσθέτει αξία στην προώθηση της κινητικότητας των εργαζομένων.

2.2. Αντίκτυπος των δραστηριοτήτων του EURES

Το δίκτυο EURES μπορεί να συμβάλει στην επίτευξη των στόχων της βιώσιμης οικονομικής ανάπτυξης και της κοινωνικής συνοχής διευκολύνοντας την επικοινωνία μεταξύ των ατόμων που αναζητούν θέση εργασίας ή επιθυμούν να αλλάξουν θέση εργασίας και των εργοδοτών μέσω της παροχής πληροφοριών, συμβουλών, καθοδήγησης και διαμεσολάβησης, ώστε να δοθεί στα άτομα αυτά η δυνατότητα να ασκήσουν το δικαίωμά τους για ελεύθερη κυκλοφορία στην ΕΕ.

Κατά την περίοδο 2006-2008, το EURES εξυπηρέτησε τόσο τους στόχους της ΕΣΑ όσο και της Λισαβόνας για βιώσιμη οικονομική ανάπτυξη και μεγαλύτερη κοινωνική συνοχή. Ωστόσο, οι πρώτες ρητές αναφορές σε αυτό σε σημαντικά κείμενα πολιτικής άρχισαν να εμφανίζονται από το 2007 και έπειτα (σχέδιο δράσης για την επαγγελματική κινητικότητα και ανακοίνωση «νέες δεξιότητες για νέες θέσεις εργασίας»).

Επιπλέον, το δίκτυο EURES έχει μια κοινωνικοοικονομική διάσταση, η οποία το συνδέει με την κατευθυντήρια γραμμή 19 της ΕΣΑ, ως μηχανισμός που παρέχει βοήθεια για την αναζήτηση εργασίας και συμβάλλει στην καλύτερη αντιστοίχιση της προσφοράς και της ζήτησης εργασίας με αποτέλεσμα την ομαλότερη ένταξη στην αγορά εργασίας[4]. Το δίκτυο EURES χάρη στο διαμεσολαβητικό του ρόλο και τις πληροφορίες που συγκεντρώνει και διαχέει σχετικά με τις συνθήκες διαβίωσης και εργασίας, συμπεριλαμβανομένων των θεμάτων της κοινωνικής ασφάλισης, της φορολογίας και της ασφάλειας, μπορεί να βοηθήσει τους πολίτες να υπερβούν τα πραγματικά και πιθανά εμπόδια που μπορεί να παρακωλύουν την κινητικότητά τους.

Η κατευθυντήρια γραμμή 19 συνδέει, επίσης, το δίκτυο EURES με το πρόγραμμα δράσης για ευελιξία με ασφάλεια, λόγω της δυνατότητάς του να μειώσει ή να ελαχιστοποιήσει τις μεταπηδήσεις μεταξύ θέσεων εργασίας. Το EURES είναι ένα εργαλείο που βοηθά τα άτομα κατά τη διαδικασία της αναζήτησης μιας θέσης εργασίας. Συνεπώς μπορεί να θεωρηθεί ότι βοηθά στην ελαχιστοποίηση των μεταπηδήσεων από μια θέση εργασίας σε άλλη, είτε στον ίδιο εργοδότη είτε σε άλλον.

3. Οι μηχανισμοι παροχησ υπηρεσιων του EURES

Οι δημόσιες υπηρεσίες απασχόλησης σε κεντρικό, περιφερειακό και τοπικό επίπεδο εξασφαλίζουν την παροχή των υπηρεσιών EURES. Στις διασυνοριακές συμπράξεις του EURES οι υπηρεσίες αυτές παρέχονται σε συνεργασία με τις οργανώσεις-εταίρους, όπως είναι τα εργατικά συνδικάτα, οι οργανώσεις των εργοδοτών, τα εμπορικά επιμελητήρια κ.λπ. Στην πράξη, οι υπηρεσίες του δικτύου EURES παρέχονται από τους συμβούλους EURES και το λοιπό σχετικό προσωπικό των μελών του EURES και των οργανώσεων-εταίρων που συμμετέχουν. Στο τμήμα που ακολουθεί εξετάζονται οι ανθρώπινοι και χρηματοοικονομικοί πόροι του EURES, η παροχή κατάρτισης EURES και η ενσωμάτωση του EURES στις ΔΥΑ. Ένα υποκεφάλαιο αφιερώνεται ειδικά στις διασυνοριακές συμπράξεις.

3.1. Το EURES υποστηρίζει ένα θεμελιώδες δικαίωμα με ανεπαρκείς χρηματοοικονομικούς πόρους

Η ΕΕ έχει αυξήσει σταθερά την επένδυσή της στο EURES στο πέρασμα των χρόνων. Ο προϋπολογισμός για την περίοδο 2007-2008, ύψους 21 εκατ. ευρώ, ήταν σχεδόν κατά 4 εκατ. ευρώ υψηλότερος από τον προϋπολογισμό για την περίοδο 2005-2006. Μέρος της αύξησης αυτής οφείλεται στη διεύρυνση του δικτύου με την προσχώρηση της Βουλγαρίας και της Ρουμανίας στην ΕΕ το 2007.

Τα τρία τέταρτα σχεδόν της συνολικής χρηματοδότησης του EURES από την Επιτροπή διατίθενται στα μέλη για την υλοποίηση των δραστηριοτήτων που περιγράφονται στα σχέδια δραστηριοτήτων τους. Το υπόλοιπο της διαθέσιμης χρηματοδότησης χρησιμοποιείται για την δικτυακή πύλη του EURES για την επαγγελματική κινητικότητα, την κατάρτιση σε επίπεδο ΕΕ, το EURES helpdesk και άλλες δραστηριότητες υποστήριξης, όπως η επικοινωνιακή υποστήριξη, οι υπηρεσίες μετάφρασης και οι εκδόσεις.

Σε γενικές γραμμές, η χρηματοδοτική δομή για το EURES ήταν επιτυχής, αλλά παρατηρήθηκαν και ορισμένες ελλείψεις. Ο ρυθμός απορρόφησης των επιχορηγήσεων είναι 75% περίπου, γεγονός που σημαίνει ότι κατά την περίοδο 2006-2008, κάθε χρόνο, ένα ποσοστό 25% κατά μέσο όρο των χρηματοδοτήσεων που διατίθενται στα μέλη παρέμεινε ανεκμετάλλευτο. Παράγοντες που συμβάλλουν στη μειωμένη απορρόφηση των επιχορηγήσεων είναι οι μη επιλέξιμες δραστηριότητες, οι διοικητικές απαιτήσεις για την αιτιολόγηση των δαπανών και ο χρόνος κατά τον οποίο λαμβάνονται τελικά οι πόροι.

Ο προϋπολογισμός που διατίθεται στο EURES είναι σχετικά μικρός σε σύγκριση με το συνολικό πρόγραμμα χρηματοδοτήσεων στον τομέα της απασχόλησης σε επίπεδο ΕΕ, αλλά και σε σχέση με τις συνολικές δαπάνες των ΔΥΑ στις χώρες μέλη. Οι χρηματοοικονομικοί πόροι που διαθέτουν τα μέλη του EURES είναι υπερτριπλάσιοι των πόρων που διαθέτει η Επιτροπή και τετραπλάσιοι των επιλέξιμων δαπανών. Αυτό σημαίνει ότι η χρηματοδότηση που διαθέτουν τα μέλη του EURES είναι ζωτικής σημασίας όσον αφορά την παροχή των υπηρεσιών του EURES.

Αναλήψεις υποχρεώσεων και πληρωμές 2006 – 2008

2006 | 2007 | 2008 |

αναλήψεις υποχρεώσεων | 16 420 284,55 | 18 370 275,72 | 20 802 275,36 |

Πληρωμές | 11 636 119,76 | 14 546 709,36 | 14 738 651,59 |

3.2. Το EURES στηρίζεται σ’ ένα ισχυρό ανθρώπινο δίκτυο

Σε όλες τις χώρες μέλη υπάρχει ένα δίκτυο 851 συμβούλων που εργάζονται για την παροχή των υπηρεσιών EURES στα άτομα που αναζητούν εργασία ή που επιθυμούν να αλλάξουν θέση εργασίας, τους ανέργους και τους εργοδότες. Ο αριθμός των συμβούλων ανά χώρα ποικίλλει σε βαθμό που οι μισοί εργάζονται σε έξι χώρες: Βέλγιο, Γερμανία, Ισπανία, Γαλλία, Ιταλία και Σουηδία.

Οι σύμβουλοι EURES είναι υπάλληλοι των ΔΥΑ που έχουν διοριστεί σε τοπικό, περιφερειακό και εθνικό επίπεδο στο πλαίσιο της ΔΥΑ στην οποία εργάζονται. Αφιερώνουν κατά μέσο όρο το 75% του εργάσιμου χρόνου τους στο EURES[5]. Το 2008 κατέγραψαν περισσότερες από ένα εκατομμύριο επαφές (1 093 998) με άτομα που αναζητούν εργασία, άτομα που επιθυμούν να αλλάξουν θέση εργασίας και εργοδότες, δηλαδή κατά μέσο όρο κάθε σύμβουλος είχε 1 286 προσωπικές επαφές. Το 86% των επαφών αυτών ήταν άτομα που αναζητούν εργασία και άτομα που επιθυμούν να αλλάξουν θέση εργασίας. Η αναλογία συμβούλων προς εγγεγραμμένους εργοδότες και άτομα που αναζητούν εργασία ποικίλλει, αλλά κατά μέσο όρο αντιστοιχούν 424 άτομα που αναζητούν εργασία και 20 εργοδότες ανά σύμβουλο.

Το συνηθέστερο θέμα συζήτησης στις επαφές των συμβούλων ήταν η αναζήτηση θέσης εργασίας. Κατά μέσο όρο το θέμα αυτό ήταν το επίκεντρο του 41,2% των επαφών κατά την περίοδο 2006-2008. Το δεύτερο συνηθέστερο θέμα ήταν οι γενικές πληροφορίες για το EURES, σε ποσοστό 17,1% των επαφών κατά την ίδια περίοδο. Το τρίτο συνηθέστερο θέμα ήταν οι προσλήψεις, το οποίο συζητήθηκε σε ποσοστό 15,1% των επαφών κατά την ίδια περίοδο.

Το δίκτυο υποστηρίζεται, επίσης, από τους βοηθούς EURES, με περισσότερες από τις μισές χώρες μέλη να απασχολούν βοηθούς για την υποστήριξη των συμβούλων και την παροχή των υπηρεσιών EURES. Κατά συνέπεια, το ανθρώπινο δίκτυο που ασχολείται άμεσα με την παροχή υπηρεσιών EURES είναι πολύ μεγαλύτερο από το δίκτυο των συμβούλων και μόνο.

Γενικά, το επίπεδο των ανθρώπινων πόρων που εργάζονται για την παροχή των υπηρεσιών EURES φαίνεται ότι επαρκεί για την κάλυψη των αναγκών των ατόμων που αναζητούν εργασία, των ατόμων που επιθυμούν να αλλάξουν θέση εργασίας και των εργοδοτών, αν και θα απαιτηθούν συμπληρωματικοί πόροι για να μπορέσει το EURES να εξελιχθεί και να συμπεριλάβει νέες υπηρεσίες.

3.3. Η κατάρτιση του προσωπικού EURES είναι ζωτικής σημασίας για τον επαγγελματικό χαρακτήρα του δικτύου

Η κατάρτιση για το EURES αποτελείται από δύο συστατικά στοιχεία: κατάρτιση εντός της χώρας και κατάρτιση ευρωπαϊκού επιπέδου. Η κατάρτιση εντός της χώρας περιλαμβάνει ένα φάσμα διαφόρων δραστηριοτήτων, μεταξύ των οποίων και η προπαρασκευαστική κατάρτιση, η οποία αποτελεί προϋπόθεση για να μπορέσουν οι νέοι σύμβουλοι να παρακολουθήσουν τα ευρωπαϊκού επιπέδου μαθήματα και διαλέξεις της «αρχικής κατάρτισης».

Κατά την περίοδο 2006-08 την ευρωπαϊκού επιπέδου κατάρτιση είχε αναλάβει ιδιώτης ανάδοχος, ο οποίος παρέδωσε 20 περίπου επιμέρους μαθήματα κατάρτισης κάθε χρόνο. Η κατάρτιση αυτή αποτελούσε ένα συνδυασμό μαθημάτων για αρχάριους και προχωρημένους και απευθυνόταν στους συμβούλους EURES και τους προϊσταμένους τους. Για τα διάφορα μαθήματα της κατάρτισης προσελήφθησαν σύμβουλοι και διευθυντικά στελέχη του EURES ως εκπαιδευτές και εργάστηκαν με την ομάδα του αναδόχου.

Η κατάρτιση που προσφέρεται είναι ζωτικής σημασίας για να εξασφαλιστεί ο επαγγελματικός χαρακτήρας του δικτύου και η αποτελεσματική και αποδοτική λειτουργία του. Γενικά, η κατάρτιση ευρωπαϊκού επιπέδου και η κατάρτιση εντός της χώρας λειτουργούν συμπληρωματικά, αφού η πρώτη επικεντρώνεται στη θεωρία ενώ η δεύτερη σε πρακτικά θέματα.

3.4. Με στόχο την ενσωμάτωση του EURES στις ΔΥΑ

Στις κατευθυντήριες γραμμές για το EURES προσδιορίζεται σαφώς η ανάγκη να δοθεί προτεραιότητα στην επίσπευση της ενσωμάτωσης του EURES στις ΔΥΑ[6]. Έχουν ήδη υπάρξει αποτελέσματα προς την κατεύθυνση αυτή, αφού τα περισσότερα μέλη έχουν σημειώσει πρόοδο για την επίτευξη του στόχου. Είναι σαφές ότι τα μέλη έχουν διαθέσει πόρους του προσωπικού τους στο EURES, ο χρόνος που αφιερώνουν στο EURES είναι σεβαστός και αναγνωρίζεται και προσφέρεται κατάρτιση στο εσωτερικό των υπηρεσιών για το προσωπικό που ασχολείται με το EURES, καθώς επίσης και ενημέρωση σχετικά με το θέμα αυτό για το υπόλοιπο προσωπικό. Το 75% έως το 100% των βασικών συμβούλων στις μισές περίπου χώρες μέλη έχουν παρακολουθήσει κατάρτιση σχετικά με το EURES.

Με την ενσωμάτωσή του στις ΔΥΑ, το EURES θα συμβάλει στην επίτευξη των στόχων των ΔΥΑ για μείωση της ανεργίας και προώθηση της κινητικότητας. Παρά τις προσπάθειες που έχουν καταβάλει οι ΔΥΑ για την ενσωμάτωση του EURES, τα αποτελέσματα του έργου αυτού διαφέρουν μεταξύ των διαφόρων ΔΥΑ.

3.5. Διασυνοριακές συμπράξεις EURES

Το δίκτυο EURES διαδραματίζει σημαντικό ρόλο στις διασυνοριακές περιφέρειες όπου οι σύμβουλοι EURES παρέχουν πληροφορίες και συμβουλές σε διασυνοριακούς εργαζόμενους και εργοδότες που επιθυμούν να προσλάβουν προσωπικό από την άλλη πλευρά των συνόρων. Οι διασυνοριακοί εργαζόμενοι χρειάζονται πληροφορίες σχετικά με την ασφάλιση, τη φορολογία, το κοινωνικό σύστημα, την εκπαίδευση, την αυτοαπασχόληση κ.λπ.

Η αναζήτηση εργασίας ήταν το συνηθέστερο ζήτημα που συζήτησαν οι διασυνοριακοί σύμβουλοι, με το 34,6% των επαφών να επκεντρώνεται στο θέμα αυτό κατά την περίοδο 2007 έως 2008. Το δεύτερο σημαντικότερο θέμα που συζήτησαν ήταν η κοινωνική ασφάλιση και η φορολογία, με το 24,8% των επαφών να αναφέρεται στο θέμα αυτό κατά τη διάρκεια της ίδιας περιόδου. Το τρίτο σημαντικότερο θέμα που συζήτησαν ήταν οι γενικές πληροφορίες για το EURES, με το 12,6% των επαφών κατά μέσο όρο να αναφέρεται στο θέμα αυτό κατά τη διάρκεια της ίδιας περιόδου.

Κατά την περίοδο 2006-2008, συνολικά 22 διασυνοριακές συμπράξεις EURES ασχολήθηκαν με την παροχή υπηρεσιών EURES και συνέβαλαν σε πολύ μεγάλο βαθμό στην ανάπτυξη των δραστηριοτήτων του EURES. Οι περισσότερες διασυνοριακές συμπράξεις EURES βρίσκονται στην κεντρική και δυτική Ευρώπη, με εννέα από αυτές στη Γερμανία και έξι στη Γαλλία[7]. Εκτός από τις δραστηριότητες που πραγματοποιούνται στο πλαίσιο των διασυνοριακών συμπράξεων, όλες σχεδόν οι χώρες μέλη του EURES αναλαμβάνουν κάποιου είδους διασυνοριακές δραστηριότητες πέρα από το πεδίο των υφιστάμενων συμπράξεων.

Οι διασυνοριακές συμπράξεις του EURES εντοπίζονται κυρίως σ’ αυτό το μοντέλο μετακινήσεων από τον τόπο κατοικίας στον τόπο εργασίας. Ο αριθμός των διασυνοριακών εργαζομένων έχει αυξηθεί κατά την τελευταία πενταετία. Σύμφωνα με μια μελέτη, κατά την περίοδο 2006-2007 στον ΕΟΧ/Ελβετία οι διασυνοριακοί εργαζόμενοι ανέρχονταν στις 780 000. Στις χώρες της ΕΕ-15, μεταξύ του 1999-2000 και του 2006-2007 ο αριθμός τους αυξήθηκε κατά 26%. Η μεγαλύτερη δραστηριότητα όσον αφορά τους διασυνοριακούς εργαζόμενους εντοπίζεται στην περιφέρεια της κεντρικής και δυτικής Ευρώπης. Οι κυριότεροι προορισμοί είναι η Ελβετία, το Λουξεμβούργο, η Γερμανία, οι Κάτω Χώρες, η Αυστρία και το Βέλγιο. Οι χώρες αυτές δέχονται τα τρία τέταρτα περίπου του συνόλου των διασυνοριακών εργαζομένων. Οι κυριότερες χώρες προέλευσης είναι η Γαλλία, η Γερμανία και το Βέλγιο, στις οποίες αντιστοιχεί το 60% περίπου του συνόλου των εξερχόμενων διασυνοριακών εργαζομένων όλης της ΕΕ.

Οι διασυνοριακές συμπράξεις έχουν βελτιώσει την προβολή του EURES και έχουν εδραιώσει ένα ευρύ φάσμα δραστηριοτήτων για την παροχή πληροφοριών στα άτομα που αναζητούν εργασία, τα άτομα που επιθυμούν να αλλάξουν θέση εργασίας και τους εργοδότες στις παραμεθόριες περιφέρειες.

4. Παροχη υπηρεσιων EURES

Το δίκτυο EURES βοηθά τα άτομα που αναζητούν εργασία, τα άτομα που επιθυμούν να αλλάξουν θέση εργασίας και τους ανέργους, καθώς και τους εργοδότες, χάρη στην παροχή ευρέος φάσματος υπηρεσιών μέσω της δικτυακής πύλης EURES για την επαγγελματική κινητικότητα και του δικτύου συμβούλων του EURES. Στις υπηρεσίες αυτές περιλαμβάνεται η άμεση βοήθεια για την αντιστοίχιση προσφοράς και ζήτησης εργασίας και η έμμεση βοήθεια για την αντιστοίχιση προσφοράς και ζήτησης εργασίας μέσω της παροχής πληροφοριών σχετικά με την κατάσταση της αγοράς εργασίας και τις συνθήκες διαβίωσης και εργασίας σε άλλες χώρες του ΕΟΧ και στην Ελβετία.

4.1. Το EURES ως μηχανισμός για την αντιστοίχιση της προσφοράς και της ζήτησης εργασίας

Η δικτυακή πύλη του EURES για την επαγγελματική κινητικότητα έχει διαδραματίσει σημαντικό ρόλο στη διάδοση πληροφορίων που αφορούν ευκαιρίες εργασίας για τα άτομα που αναζητούν θέση εργασίας, τα άτομα που επιθυμούν να αλλάξουν θέση εργασίας και τους ανέργους, καθώς και για τους εργοδότες. Μέσω της πύλης, τα άτομα αυτά έχουν πρόσβαση σε αναζήτηση θέσεων εργασίας και την ευκαιρία να δημοσιεύσουν το βιογραφικό τους σημείωμα, ενώ οι εργοδότες έχουν πρόσβαση σε αναζήτηση βιογραφικών σημειωμάτων και την ευκαιρία να δημοσιεύσουν τις κενές θέσεις εργασίας.

Επισκόπηση των εγγεγραμμένων ατόμων στην πύλη EURES που αναζητούν εργασία ανά χώρα κατά την περίοδο 2006-2008:

Χώρα | Αριθμός ατόμων που αναζητούν εργασία | Χώρα | Αριθμός ατόμων που αναζητούν εργασία |

Βέλγιο | 9 671 | Κάτω Χώρες | 5 092 |

Τσεχική Δημοκρατία | 11 396 | Αυστρία | 3 551 |

Δανία | 2 379 | Πολωνία | 25 040 |

Γερμανία | 21 185 | Πορτογαλία | 22 724 |

Εσθονία | 4 413 | Ρουμανία | 18 090 |

Ιρλανδία | 3 854 | Σλοβενία | 2 588 |

Ελλάδα | 6 091 | Σλοβακία | 3 923 |

Ισπανία | 50 923 | Φινλανδία | 4 123 |

Γαλλία | 16 524 | Σουηδία | 4 966 |

Ιταλία | 49 307 | Ηνωμένο Βασίλειο | 10 824 |

Λετονία | 5 767 | Noρβηγία | 2 497 |

Λιθουανία | 4 526 | Ελβετία | 2 283 |

Ουγγαρία | 12 744 |

Και οι δύο ομάδες χρηστών έχουν εκφράσει την ικανοποίησή τους για την ύπαρξη της δικτυακής πύλης και θεωρούν ότι υπάρχει όφελος από τη δυνατότητα που έχουν είτε να αναζητούν είτε να αναρτούν πληροφορίες για κενές θέσεις εργασίας σε ολόκληρο τον ΕΟΧ. Σύμφωνα με έρευνα που έγινε στο διαδίκτυο μεταξύ των χρηστών, η χρησιμότερη υπηρεσία του EURES για τα άτομα που αναζητούν εργασία ή επιθυμούν να αλλάξουν θέση εργασίας είναι η δυνατότητα δημοσίευσης του βιογραφικού σημειώματος. Από τους εργοδότες που δημοσίευσαν κενές θέσεις εργασίας, το 19% προσέφερε εργασία σε έναν ή περισσότερους υποψήφιους και από τους υποψήφιους αυτούς οι μισοί σχεδόν προσελήφθησαν σε θέση αντίστοιχη του επιπέδου των δεξιοτήτων τους. Το 70% σχεδόν των ατόμων που αναζητούν εργασία και των ατόμων που επιθυμούν να αλλάξουν θέση εργασίας είτε υπέβαλαν αίτηση για κάποια κενή θέση που τους ενδιέφερε είτε δημοσίευσαν το βιογραφικό τους σημείωμα στην πύλη. Η δικτυακή πύλη, επομένως, είχε κάνει ευκολότερη την αντιστοίχιση προσφοράς και ζήτησης εργασίας, αφού τα άτομα που αναζητούν εργασία ή επιθυμούν να αλλάξουν θέση εργασίας βρήκαν θέσεις εργασίας και οι εργοδότες κάλυψαν κενές θέσεις εργασίας. Η λειτουργία αυτή μπορεί να βελτιωθεί ακόμη περισσότερο μέσω της συνέργειας με το ευρέως χρησιμοποιούμενο διαδικτυακό εργαλείο, το βιογραφικό σημείωμα Europass, η οποία βρίσκεται σε εξέλιξη.

Ωστόσο, υπάρχουν πολλές πτυχές της δικτυακής πύλης που θα μπορούσαν να βελτιωθούν για να γίνει αποτελεσματικότερη η αντιστοίχιση προσφοράς και ζήτησης εργασίας μέσω του δικτύου EURES. Για παράδειγμα, θα μπορούσαν να βελτιωθούν τεχνικές λειτουργίες, καθώς και το είδος και η ποιότητα των πληροφοριών που καταχωρίζονται. Η ευθύνη για την επικαιροποίηση των πληροφοριών και την ποιότητα των θέσεων που δημοσιεύονται στη δικτυακή πύλη εναπόκειται στα μέλη του δικτύου EURES.

Το ανθρώπινο δίκτυο των συμβούλων του EURES προσθέτει αξία στις πληροφορίες που ήδη διατίθενται στη δικτυακή πύλη, ιδίως όταν πρόκειται για τις γνώσεις και την εμπειρία τους σε θέματα όπως η φορολογία ή η αναγνώριση των προσόντων. Ορισμένες από τις σημαντικότερες υπηρεσίες που προσφέρει το δίκτυο των συμβούλων φαίνεται να είναι η βοήθεια προς τους πελάτες για να μπορέσουν να πλοηγηθούν στην πύλη μόνοι τους, ιδίως σε ανθρώπους με περιορισμένες δεξιότητες στον τομέα της πληροφορικής, να βελτιωθούν οι γνώσεις τους όσον αφορά τη λειτουργία και το περιεχόμενο της πύλης, καθώς και να επιταχύνουν τη διαδικασία αναζήτησης μιας θέσης εργασίας. Οι περισσότεροι χρήστες θεωρούν ότι οι σύμβουλοι EURES προσφέρουν μεγάλη βοήθεια και υπηρεσίες υψηλής ποιότητας. Ωστόσο, το έργο τους θα μπορούσε να διευκολυνθεί κατά πολύ εάν εξασφαλιζόταν η σωστή λειτουργία της πύλης, η ενσωμάτωση του EURES στις ΔΥΑ και η εντατικοποίηση των επαφών με τους εργοδότες.

Εκτός από το δίκτυο συμβούλων και την πύλη για την επαγγελματική κινητικότητα, πραγματοποιούνται και αρκετές άλλες δραστηριότητες που αποσκοπούν στην αντιστοίχιση προσφοράς και ζήτησης εργασίας, όπως εκδηλώσεις επαγγελματικής ενημέρωσης, ενημερωτικές συνεδρίες και συναντήσεις, π.χ. με εργοδότες, και δραστηριότητες προώθησης. Οι εκδηλώσεις επαγγελματικής ενημέρωσης είναι μάλλον επιτυχείς όσον αφορά την αντιστοίχιση προσφοράς και ζήτησης εργασίας. Κατά την περίοδο 2006-2008 υπήρξαν περισσότερες από 11 000 επιτυχείς αντιστοιχίσεις σε 248 εκδηλώσεις. Επιπλέον, κατά την ίδια περίοδο καταγράφηκαν 15 000 επιπλέον επιτυχείς αντιστοιχίσεις από το δίκτυο EURES.

5. Προκλήσεις για το μελλον και προοπτικεσ

Ο ρυθμός με τον οποίο αλλάζουν οι ευρωπαϊκές αγορές εργασίας, λόγω των επιπτώσεων της οικονομικής κρίσης, και ο γενικός εκσυγχρονισμός των ΔΥΑ αποτελούν τις κύριες προκλήσεις για το EURES τα επόμενα χρόνια. Για να αντιμετωπιστούν οι προκλήσεις αυτές, απαιτείται ισχυρότερη ανάπτυξη του EURES. Το EURES πρέπει να αναπτυχθεί ακόμη περισσότερο ως δίκτυο με προσανατολισμό στα αποτελέσματα, το οποίο να αποδεικνύει την προστιθέμενη αξία του για τις ομάδες πελατών και για τις ΔΥΑ. Στην έκθεση Monti αναγνωρίζεται ότι το δίκτυο EURES είναι μια επιτυχημένη προσπάθεια[8]. Συγκριτικά με άλλα δίκτυα της Επιτροπής, το EURES είναι σαφώς περισσότερο εστιασμένο στις ευκαιρίες απασχόλησης και, επίσης, είναι το μόνο το οποίο παρέχει υπηρεσία αντιστοίχισης προσφοράς και ζήτησης εργασίας.

Το δίκτυο EURES πρέπει να διατηρήσει τον δυναμικό του ρόλο ως μέσο προώθησης της κινητικότητας. Αυτό σημαίνει ότι τα καθήκοντα τακτικής ενημέρωσης και συμβουλών θα διατηρηθούν. Ωστόσο, για να αντιμετωπιστούν οι πραγματικές ανάγκες των πελατών του EURES και να υπάρξουν μετρήσιμα αποτελέσματα, το EURES πρέπει να επαναπροσδιοριστεί ως εργαλείο-κλειδί για την καλύτερη αντιστοίχιση των ατόμων που αναζητούν θέσεις εργασίας με τις κενές θέσεις εργασίας σε όλη την Ευρώπη, έχοντας ως στόχο την αντιστοίχιση και την τοποθέτηση όλων των νόμιμων κατοίκων, εργαζομένων και ατόμων που αναζητούν εργασία, που έχουν το δικαίωμα να εργαστούν σε άλλη χώρα της ΕΕ, και με τον τρόπο αυτό να γίνει ένα όργανο στην υπηρεσία της ευρωπαϊκής στρατηγικής για την απασχόληση.

Οι ΔΥΑ πρέπει να συμπεριλάβουν περισσότερο το EURES στις υπηρεσίες που προσφέρουν και στις επαφές με τους πελάτες και να αξιοποιήσουν την εμπειρία των συμβούλων του EURES για την περαιτέρω ενσωμάτωση της ευρωπαϊκής διάστασης σε όλες τις σχετικές δραστηριότητες. Οι ΔΥΑ πρέπει να ενσωματώσουν την προσφορά υπηρεσίας EURES στις κυριότερες υπηρεσίες που προσφέρουν, καθώς και στα συστήματά τους για ταχεία ανταπόκριση, ώστε να βοηθήσουν περισσότερο τους εργοδότες και τους εργαζόμενους να αντεπεξέλθουν στην αλλαγή.

Στο μέλλον, το EURES θα προσφέρει περισσότερο εξατομικευμένη βοήθεια όσον αφορά την κινητικότητα στα άτομα που αναζητούν εργασία, τους εργοδότες, τους εργαζόμενους, τους μαθητευόμενους και τους απόφοιτους πανεπιστημίων. Κύριος στόχος του EURES πρέπει να είναι η επίτευξη μιας καλύτερης ισορροπίας κενών θέσεων και αιτήσεων για απασχόληση. Η κινητικότητα στο εσωτερικό του ΕΟΧ και στην Ελβετία πρέπει να γίνει μια ελκυστική επιλογή.

Για να μπορέσει το EURES να ανταποκριθεί στις προκλήσεις αυτές, έχουν ήδη ξεκινήσει ή είναι υπό αξιολόγηση διάφορες πρωτοβουλίες:

- Ανάπτυξη τυποποιημένου πολύγλωσσου λεξικού επαγγελμάτων και δεξιοτήτων για τη βελτίωση της ποιότητας και της διαφάνειας των πληροφοριών που αφορούν τις κενές θέσεις εργασίας και της αντιστοίχισης μεταξύ των ατόμων που αναζητούν εργασία και των κενών θέσεων. Αποτελεσματική αντιστοίχιση δεξιοτήτων, θέσεων εργασίας και ευκαιριών μάθησης στην ευρωπαϊκή αγορά εργασίας μπορεί να επιτευχθεί μόνο εάν υπάρχει κοινή πολύγλωσση ταξινόμηση δεξιοτήτων, ικανοτήτων και επαγγελμάτων. Η ονομασία του πολύγλωσσου αυτού λεξικού είναι «Ευρωπαϊκές δεξιότητες, ικανότητες και επαγγέλματα» (European Skills, Competencies and Occupations - ESCO).

- Δημιουργία της λειτουργίας «match and map», η οποία προσφέρει μια φιλική προς τον χρήστη, διαφανή διαδικτυακή υπηρεσία στους πολίτες για την παροχή ποιοτικών πληροφοριών σχετικά με τα επαγγέλματα, τις δεξιότητες και τις ευκαιρίες μάθησης και κατάρτισης σε όλη την ΕΕ. Η λειτουργία αυτή θα αποτελεί μέρος του EURES, θα συνδέεται με τις δικτυακές πύλες Ploteus και Euraxess και θα παρέχει σαφή γεωγραφική εικόνα των προσφορών θέσεων εργασίας που αντιστοιχούν στο προφίλ του χρήστη, στοιχεία για τους λόγους για τους οποίους δεν μπορεί να γίνει αντιστοίχιση και πληροφορίες σχετικά με ευκαιρίες μάθησης.

- Δημιουργία παρατηρητηρίου για την ευρωπαϊκή αγορά εργασίας με περιοδικές, επικαιροποιημένες πληροφορίες για τις βραχυπρόθεσμες τάσεις στην ευρωπαϊκή αγορά εργασίας. Με τον τρόπο αυτό θα βελτιωθεί η συγκέντρωση στοιχείων ώστε να εντοπίζονται και να προλαμβάνονται οι πλεονασμοί ή οι ελλείψεις στις αγορές εργασίας και να αναλύονται οι ροές της κινητικότητας. Έτσι οι εργαζόμενοι ή τα άτομα που αναζητούν εργασία που διαθέτουν τις σχετικές δεξιότητες και προσόντα να γνωρίζουν πού έχουν περισσότερες ευκαιρίες για να βρουν δουλειά.

- Εκσυγχρονισμός της πύλης EURES για την επαγγελματική κινητικότητα με την προσθήκη περισσότερων αλληλεπιδραστικών τμημάτων. Πρόκειται να γίνει ο μεγαλύτερος δικτυακός τόπος της Ευρωπαϊκής Ένωσης για την απασχόληση με γραφικές παραστάσεις, σύνδεσμο προς το εργαλείο δημιουργίας του βιογραφικού σημειώματος Europass και μια λειτουργία αναζήτησης βιογραφικών σημειωμάτων που θα είναι πιο φιλική για τον χρήστη, ένα τμήμα κοινωνικής δικτύωσης για τα άτομα που αναζητούν εργασία και μια εικονική διαρκή συνάντηση με θέμα την απασχόληση. Η ανανεωμένη πύλη θα διαθέτει, επίσης, ένα τμήμα αφιερωμένο ειδικά στους νέους απόφοιτους πανεπιστημίων, το οποίο θα λειτουργήσει ως συνδετικός κρίκος του ακαδημαϊκού χώρου με τις επιχειρήσεις και θα υποστηρίζει την αντιστοίχιση και την τοποθέτηση σε θέσεις εργασίας για τους νέους ανθρώπους.

- Επίσης, έχουν ήδη ξεκινήσει οι εργασίες για τη δημιουργία ενός προγράμματος με τον τίτλο «Η πρώτη σας θέση εργασίας μέσω του EURES»: το πρόγραμμα αυτό έχει σχεδιαστεί για να υποστηρίξει οικονομικά την κινητικότητα των νέων ανθρώπων σε όλη την Ευρώπη στην προσπάθειά τους να ενταχθούν στην αγορά εργασίας.

- Δημιουργία μηχανισμών συστηματικής συνεργασίας με άλλα δίκτυα της ΕΕ μέσω της διερεύνησης συνεργειών ή εξεύρεσης κατάλληλων τρόπων συνεργασίας.

ΠΑΡΑΡΤΗΜΑ της έκθεσης δραστηριότητας 2006-2008 του δικτύου EURES

Στατιστικές σχετικά με τη χρήση της ευρωπαϊκής πύλης για την επαγγελματική κινητικότητα

Πίνακας 1: Αριθμός μηνιαίων επισκέψεων στην πύλη EURES κατά την περίοδο 2007-2008

Μήνας | Επισκέπτες |

Απρ-07 | 746 434 |

Μάι-07 | 807 962 |

Ιούν-07 | 778 391 |

Ιούλ-07 | 825 436 |

Αυγ-07 | 787 524 |

Σεπτ-07 | 862 158 |

Οκτ-07 | 974 595 |

Νοε-07 | 925 574 |

Δεκ-07 | 835 674 |

Ιαν-08 | 1 382 187 |

Φεβρ-08 | 1 360 996 |

Μάρτ-08 | 1 575 820 |

Απρ-08 | 1 975 491 |

Μάι-08 | 1 486 182 |

Ιούν-08 | 1 305 630 |

Ιούλ-08 | 1 277 264 |

Αύγ-08 | 1 227 002 |

Σεπ-08 | 1 545 773 |

Οκτ-08 | 1 619 020 |

Νοε-08 | 1 539 167 |

Δεκ-08 | 1 206 529 |

Γράφημα 1: Αριθμός μηνιαίων επισκέψεων στην πύλη EURES κατά την περίοδο 2007-2010

[pic]

Πίνακας 2: Αριθμός διασυνοριακών συμπράξεων EURES στις οποίες συμμετέχει κάθε χώρα

Χώρα | Αριθμός διασυνοριακών συμπράξεων EURES |

Βέλγιο | 4 |

Τσεχική δημοκρατία | 2 |

Δανία | 2 |

Γερμανία | 9 |

Ισπανία | 2 |

Γαλλία | 6 |

Ιταλία | 3 |

Λουξεμβούργο | 2 |

Ουγγαρία | 1 |

Κάτω Χώρες | 4 |

Αυστρία | 3 |

Πολωνία | 1 |

Πορτογαλία | 1 |

Σλοβενία | 1 |

Σλοβακία | 2 |

Φινλανδία | 1 |

Σουηδία | 2 |

Ηνωμένο Βασίλειο | 2 |

Ελβετία | 3 |

Λιχτενστάιν | 1 |

[1] Τα κράτη μέλη της ΕΕ και η Νορβηγία, η Ισλανδία και το Λιχτενστάιν.

[2] COM(2008) 868 τελικό.

[3] Οι εξωτερικοί αξιολογητές πραγματοποίησαν έρευνες μεταξύ ατόμων που αναζητούν εργασία, ατόμων που επιθυμούν να αλλάξουν θέση εργασίας και εργοδοτών. Οι έρευνες αυτές δείχνουν ότι η βάση δεδομένων για τις κενές θέσεις εργασίας διευκόλυνε την αντιστοίχιση των θέσεων. Για παράδειγμα, 6 344 άτομα που αναζητούν θέση εργασίας και άτομα που επιθυμούν να αλλάξουν θέση εργασίας (το 65,8% όσων απάντησαν) ανέφεραν ότι είτε υπέβαλαν αίτηση για κάποια κενή θέση εργασίας που τους ενδιέφερε είτε ανάρτησαν το βιογραφικό τους σημείωμα στο EURES. Συνολικά 1 283 άτομα (το 20,2% όσων αναζητούσαν θέση εργασίας ή επιθυμούσαν να αλλάξουν θέση εργασίας) ανέφεραν ότι έλαβαν προσφορά εργασίας μέσω του EURES και λίγο λιγότεροι από τους μισούς από αυτούς (609) απάντησαν ότι η θέση εργασίας αντιστοιχούσε στο επίπεδο των δεξιοτήτων τους.

[4] Στο πλαίσιο της ευρωπαϊκής στρατηγικής για την απασχόληση, η κατευθυντήρια γραμμή 19 των κατευθυντήριων γραμμών για την απασχόληση 2008-10 αναφέρεται στη συμβολή του EURES για την επίτευξη των στόχων της πολιτικής στον τομέα της απασχόλησης και συνδέει το EURES με το πρόγραμμα δράσης για ευελιξία με ασφάλεια, όσον αφορά τη διαχείριση της μεταπήδησης από μια θέση εργασίας σε άλλη, είτε στον ίδιο εργοδότη είτε σε άλλον.

[5] Ο Χάρτης EURES (ΕΕ C 106 της 3.5.2003, σ.3) αναφέρει ότι οι σύμβουλοι EURES αφιερώνουν τουλάχιστον τον μισό χρόνο ενός κανονικού ισοδύναμου πλήρους απασχόλησης για τις εργασίες του EURES και τον υπόλοιπο χρόνο στις εργασίες της εθνικής τους ΔΥΑ.

[6] Οι δραστηριότητες EURES τις οποίες αναλαμβάνουν μέλη και εταίροι βασίζονται σε δέσμη κατευθυντήριων γραμμών που ισχύουν για μια περίοδο τριών ετών.

[7] Βλ. στο παράρτημα της παρούσας έκθεσης τον αριθμό των διασυνοριακών συμπράξεων στις οποίες συμμετέχει κάθε χώρα.

[8] M. Monti, Μια νέα στρατηγική για την ενιαία αγορά, 9 Μαΐου 2010, σ. 59.